**ΔΗΜΟΣ ΑΝΤΙΠΑΡΟΥ**

**ΚΑΝΟΝΙΣΜΟΣ**

**ΔΙΚΤΥΟΥ ΑΠΟΧΕΤΕΥΣΗΣ**

**ΠΕΡΙΕΧΟΜΕΝΑ**

[ΑΡΘΡΟ 1: ΑΝΤΙΚΕΙΜΕΝΟ ΤΟΥ ΚΑΝΟΝΙΣΜΟΥ – ΒΑΣΙΚΕΣ ΕΝΝΟΙΕΣ 3](#_Toc338427252)

[ΑΡΘΡΟ 2: ΥΠΟΧΡΕΩΣΕΙΣ – ΑΚΙΝΗΤΑ ΠΟΥ ΥΠΟΧΡΕΩΤΙΚΑ ΣΥΝΔΕΟΝΤΑΙ ΜΕ ΤΑ ΔΙΚΤΥΑ 3](#_Toc338427253)

[ΑΡΘΡΟ 3: ΕΞΩΤΕΡΙΚΕΣ ΔΙΑΚΛΑΔΩΣΕΙΣ- ΕΣΩΤΕΡΙΚΟ ΔΙΚΤΥΟ ΑΠΟΧΕΤΕΥΣΗΣ ΑΚΙΝΗΤΩΝ 4](#_Toc338427254)

[ΑΡΘΡΟ 4: ΠΛΗΘΟΣ ΚΑΙ ΘΕΣΗ ΕΞΩΤΕΡΙΚΩΝ ΔΙΑΚΛΑΔΩΣΕΩΝ 5](#_Toc338427255)

[ΑΡΘΡΟ5: ΑΠΟΧΕΤΕΥΣΗ ΧΑΜΗΛΩΝ ΧΩΡΩΝ 6](#_Toc338427256)

[ΑΡΘΡΟ 6: ΑΠΟΧΕΤΕΥΟΜΕΝΑ ΥΓΡΑ 6](#_Toc338427257)

[ΑΡΘΡΟ 7: ΑΠΑΓΟΡΕΥΣΗ ΧΡΗΣΙΜΟΠΟΙΗΣΗΣ ΥΓΡΩΝ 10](#_Toc338427258)

[ΑΡΘΡΟ 8: ΚΑΤΕΔΑΦΙΣΗ ΚΑΙ ΑΧΡΗΣΤΕΥΣΗ ΠΑΛΙΩΝ ΕΓΚΑΤΑΣΤΑΣΕΩΝ ΑΠΟΧΕΤΕΥΣΗΣ 10](#_Toc338427259)

[ΑΡΘΡΟ 9: ΧΟΡΗΓΗΣΗ ΑΔΕΙΩΝ ΣΥΝΔΕΣΗΣ 11](#_Toc338427260)

[ΑΡΘΡΟ 10: ΔΑΠΑΝΕΣ ΚΑΙ ΕΙΣΦΟΡΕΣ 14](#_Toc338427261)

[ΑΡΘΡΟ 11: ΤΕΛΟΣ ΧΡΗΣΗΣ ΥΠΟΝΟΜΩΝ 15](#_Toc338427262)

[ΑΡΘΡΟ 12: ΑΠΟΧΕΤΕΥΣΗ ΒΟΘΡΟΛΥΜΑΤΩΝ 16](#_Toc338427263)

[ΑΡΘΡΟ 13: ΕΙΔΙΚΑ ΘΕΜΑΤΑ 16](#_Toc338427264)

[ΑΡΘΡΟ 14: ΠΡΟΣΚΛΗΣΕΙΣ, ΕΠΙΔΟΣΕΙΣ, ΥΠΕΥΘΥΝΟΙ, ΠΛΗΡΩΜΗ ΟΦΕΙΛΩΝ 16](#_Toc338427265)

[ΑΡΘΡΟ 15: ΕΛΕΓΧΟΣ ΕΓΚΑΤΑΣΤΑΣΕΩΝ 17](#_Toc338427266)

[ΑΡΘΡΟ 16: ΕΝΑΡΞΗ ΙΣΧΥΟΣ ΤΟΥ ΚΑΝΟΝΙΣΜΟΥ 18](#_Toc338427267)

[Π Α Ρ Α Ρ Τ Η Μ Α](#_Toc338427268)

[Ε Ι Δ Ι Κ Ο Σ Κ Α Ν Ο Ν Ι Σ Μ Ο Σ Λ Ε Ι ΤΟ Υ Ρ Γ Ι Α Σ ΔΙΚΤΥΟΥ ΑΠΟΧΕΤΕΥΣΗΣ ΓΙΑ ΠΑΡΑΓΩΓΙΚΕΣ ΜΟΝΑΔΕΣ ΕΠΙΧΕΙΡΗΣΕΩΝ 19](#_Toc338427269)

[ΑΡΘΡΟ 1 : ΑΝΤΙΚΕΙΜΕΝΟ ΤΟΥ ΠΑΡΟΝΤΟΣ ΕΙΔΙΚΟΥ ΚΑΝΟΝΙΣΜΟΥ 19](#_Toc338427270)

[ΑΡΘΡΟ 2 : ΒΑΣΙΚΟΙ ΟΡΙΣΜΟΙ 19](#_Toc338427271)

[ΑΡΘΡΟ 3 : ΧΟΡΗΓΗΣΗ ΑΔΕΙΑΣ ΑΠΟΧΕΤΕΥΣΕΩΣ 20](#_Toc338427272)

[ΑΡΘΡΟ 4 : ΥΠΟΧΡΕΩΣΕΙΣ ΕΠΙΧΕΙΡΗΣΕΩΝ 23](#_Toc338427273)

[ΑΡΘΡΟ 5 : ΥΠΕΡΒΑΣΗ ΟΡΙΩΝ 23](#_Toc338427274)

[ΑΡΘΡΟ 6 : ΦΡΕΑΤΙΑ ΕΛΕΓΧΟΥ 24](#_Toc338427275)

## ΑΡΘΡΟ 1: ΑΝΤΙΚΕΙΜΕΝΟ ΤΟΥ ΚΑΝΟΝΙΣΜΟΥ – ΒΑΣΙΚΕΣ ΕΝΝΟΙΕΣ

1. Ο παρών κανονισμός περιλαμβάνει τους όρους λειτουργίας του δικτύου αποχέτευσης ακαθάρτων και ομβρίων της περιοχής αρμοδιότητας της Υπηρεσίας Ύδρευσης - Αποχέτευσης του Δήμου Αντιπάρου.
2. Το “**Οριστικό δίκτυο**” αποχέτευσης αποτελούν αγωγοί ακαθάρτων και βρόχινων νερών, εγκαταστάσεις επεξεργασίας λυμάτων, τα διευθετημένα (ανοικτά ή καλυμμένα) ρέματα και γενικά κάθε έργο που έχει σκοπό τη συλλογή και μεταφορά των ακαθάρτων και βρόχινων νερών μέχρι τους τελικούς αποδέκτες και έχει κατασκευαστεί από τον Δήμο Αντιπάρου, σύμφωνα με τις αρμόδιες εγκεκριμένες μελέτες. Στο οριστικό δίκτυο μπορεί σύμφωνα με το άρθρο 15 Ν.1069/80 να εντάσσονται και αγωγοί που κατασκευάστηκαν ή θα κατασκευαστούν από τρίτους.
3. “**Νόμιμη σύνδεση**” (αποχέτευση) ακινήτου, είναι η σύνδεση με το οριστικό ή εντεταγμένο δίκτυο αποχέτευσης που έχει γίνει μετά από έγκριση της αρμόδιας υπηρεσίας Ύδρευσης - Αποχέτευσης του Δήμου Αντιπάρου.
4. “**Παράνομη σύνδεση**” (αποχέτευση ακίνητου, είναι η σύνδεση με το οριστικό ή εντεταγμένο δίκτυο αποχέτευσης, που έχει γίνει χωρίς την έγκριση της αρμόδιας Υπηρεσίας Ύδρευσης - Αποχέτευσης του Δήμου Αντιπάρου.
5. “**Τέλος σύνδεσης**” (άρθρο 10 του Ν.1069/80) μετά του δικτύου αποχέτευσης, είναι το ποσό που χρεώνεται από τον Δήμο Αντιπάρου σε κάθε ακίνητο, που μπορεί και πρέπει να συνδεθεί στο οριστικό δίκτυο ακαθάρτων που κατασκεύασε ο Δήμος Αντιπάρου, στο δίκτυο που έχει κατασκευαστεί από τρίτους εφ’ όσον το τελευταίο εντάσσεται στο οριστικό δίκτυο. Ο τρόπος υπολογισμού του “τέλους σύνδεσης”, καθορίζεται στο άρθρο 10 του παρόντος.
6. “**Δαπάνη κατασκευής της εξωτερικής διακλάδωσης αποχέτευσης ακαθάρτων**”, είναι το ποσό που χρεώνεται από τον Δήμο Αντιπάρου σε κάθε ακίνητο όταν συνδέεται στο δίκτυο ακαθάρτων, που εμπίπτει στην αρμοδιότητα του Δήμου Αντιπάρου. Η δαπάνη αυτή υπολογίζεται σύμφωνα με το άρθρο 15 του Ν.1069/80.

## ΑΡΘΡΟ 2: ΥΠΟΧΡΕΩΣΕΙΣ – ΑΚΙΝΗΤΑ ΠΟΥ ΥΠΟΧΡΕΩΤΙΚΑ ΣΥΝΔΕΟΝΤΑΙ ΜΕ ΤΑ ΔΙΚΤΥΑ

1. Όποιος θα συνδεθεί με τα δίκτυα αποχέτευσης του Δήμου Αντιπάρου, συμπληρώνει έντυπη αίτηση και δήλωση που παρέχεται από την επιχείρηση και συνυποβάλλει τα απαιτούμενα δικαιολογητικά.

Με την δήλωσή του αυτή αποδέχεται ανεπιφύλακτα τους όρους του κανονισμού αποχέτευσης και κάθε μελλοντική του τροποποίηση, τις διατάξεις του Νόμου καθώς και κάθε άλλο όρο που τυχόν θέσει στο μέλλον το Δημοτικό Συμβούλιο.

Τα νερά της βροχής των αυλών και των στεγασμένων οικοδομών, συλλέγονται κατάλληλα και αποχετεύονται υποχρεωτικά στο ρείθρο με καλυμμένο αγωγό κάτω από τη στάθμη του πεζοδρομίου.

2. Τα λύματα των κτιρίων αποχετεύονται υποχρεωτικά στο δίκτυο ακαθάρτων.

Οι υπάρχοντες βόθροι καταργούνται.

Οι αναφερόμενες στις παραγράφους 1 και 2 υποχρεώσεις ισχύουν και για την περίπτωση αποχέτευσης ακινήτων προς καταργούμενους υπονόμους, όπως θα ορίσει η Υπηρεσία Ύδρευσης - Αποχέτευσης του Δήμου Αντιπάρου, διακοπτόμενης υποχρεωτικά της υφισταμένης αποχέτευσης προς τον καταργούμενο υπόνομο.

3. Η προς τα δίκτυα αποχέτευση είναι υποχρεωτική και για τα ακίνητα επί ιδιωτικών δρόμων, διόδων στοών που συγκοινωνούν με δρόμους στους οποίους υπάρχει υπόνομος. Το ίδιο ισχύει και στην περίπτωση που η αποχέτευση του ακινήτου είναι δυνατή μόνο μέσω γειτονικού ακινήτου, εφόσον είναι δυνατό να εξασφαλιστεί νόμιμα η λειτουργία των αγωγών αποχέτευσης.

4. Στις περιπτώσεις που δεν είναι δυνατή η αποχέτευση κατά τις προηγούμενες παραγράφους, η διάθεση των λυμάτων του ακινήτου γίνεται προσωρινά στο έδαφος με σύστημα σηπτικού ή στεγανής δεξαμενής ή όπως ειδικότερα ορίζουν για κάθε περιοχή οι σχετικές Πολεοδομικές και Υγειονομικές διατάξεις. Ο τρόπος που θα επιλεγεί τελικά θα πρέπει να έχει τη σύμφωνη γνώμη του Δημοτικού Συμβουλίου του Δήμου Αντιπάρου.

## ΑΡΘΡΟ 3: ΕΞΩΤΕΡΙΚΕΣ ΔΙΑΚΛΑΔΩΣΕΙΣ- ΕΣΩΤΕΡΙΚΟ ΔΙΚΤΥΟ ΑΠΟΧΕΤΕΥΣΗΣ ΑΚΙΝΗΤΩΝ

1. Εξωτερική διακλάδωση ενός ακινήτου ονομάζεται το τμήμα της εγκατάστασης αποχέτευσης ακάθαρτων νερών που περιλαμβάνει:

α) το φρεάτιο στο οποίο καταλήγει το εσωτερικό δίκτυο του ακινήτου.

β) τον αγωγό κατά πλάτος του εγκεκριμένου δρόμου και

γ) τη σύνδεση του αγωγού αυτού με τον κεντρικό αγωγό του δικτύου που διέρχεται μπροστά από το ακίνητο και κατά μήκος του δρόμου.

Το φρεάτιο χρησιμεύει για τον έλεγχο και τη συντήρηση της εξωτερικής διακλάδωσης και κατασκευάζεται εκτός και παρά τη ρυμοτομική γραμμή του ακινήτου. Για τα ακίνητα της κατηγορίας Β του άρθρου 9 του παρόντα κανονισμού που θα συνδεθούν με το δίκτυο ακάθαρτων, το φρεάτιο αυτό θα είναι και φρεάτιο ελέγχου και δειγματοληψίας των αποβλήτων.

2. Οι εξωτερικές διακλαδώσεις κατασκευάζονται από το Δήμο Αντιπάρου.

3. Κανείς εκτός του Δήμου Αντιπάρου δεν επιτρέπεται να εκτελέσει οποιαδήποτε εργασία στα έργα της αποχέτευσης, έξω από την ρυμοτομική γραμμή, χωρίς γραπτή άδεια του Δήμου Αντιπάρου.

4. Οι επισκευές και η συντήρηση των εξωτερικών διακλαδώσεων καθώς και των αγωγών του δικτύου γίνονται από το Δήμο Αντιπάρου με δικές του δαπάνες εκτός από την περίπτωση που οφείλονται σε κακή χρήση του δικτύου από τους ιδιοκτήτες, οπότε χρεώνεται σε βάρος τους η σχετική δαπάνη και περιλαμβάνεται στον επόμενο λογαριασμό νερού.

5. Το εσωτερικό δίκτυο των ακινήτων μέχρι του φρεατίου προσαρμογής (μη περιλαμβανόμενου του φρεατίου αλλά μόνο της προσαρμογής σ΄ αυτό) κατασκευάζεται με φροντίδα και δαπάνη των ιδιοκτητών των ακινήτων, σύμφωνα με τον ισχύοντα κάθε φορά Κανονισμό Εσωτερικών Υδραυλικών Εγκαταστάσεων. Διευκρινίζεται ότι:

α) Δεν επιτρέπεται να υπάρχουν βόθροι, στεγανοί ή απορροφητικοί μεταξύ του εσωτερικού δικτύου και της εξωτερικής διακλάδωσης.

β) Για τη σύνδεση ακινήτου με το δίκτυο ακάθαρτων πρέπει να υπάρχει στο ακίνητο αυτόματη και χειροκίνητη δικλείδα ασφαλείας. Η δικλείδα αυτή τοποθετείται και συντηρείται με φροντίδα, ευθύνη και δαπάνη του ιδιοκτήτη του ακινήτου και βρίσκεται σε κατάλληλη θέση μέσα στο ακίνητο, ώστε να είναι δυνατός ο έλεγχός της από τα αρμόδια όργανα του Δήμου Αντιπάρου. Ο ιδιοκτήτης του ακινήτου είναι ο μόνος υπεύθυνος για ζημιές που μπορεί να γίνουν στο ακίνητό του ή σε τρίτους από έλλειψη ή κακή λειτουργία της δικλείδας ασφαλείας.6. Όλες οι σωληνώσεις της εσωτερικής εγκατάστασης αποχέτευσης πρέπει να συνδέονται με το τελικό οριζόντιο δίκτυο του ακινήτου πριν από τη δικλείδα ασφαλείας και τον μηχανοσίφωνα.

7. Σε περίπτωση παράβασης των όρων των προηγούμενων παραγράφων 5 και 6 ο Δήμος Αντιπάρου εκτός από τις τυχόν άλλες αξιώσεις της μπορεί να προβεί σε διακοπή της παροχής νερού.

## ΑΡΘΡΟ 4: ΠΛΗΘΟΣ ΚΑΙ ΘΕΣΗ ΕΞΩΤΕΡΙΚΩΝ ΔΙΑΚΛΑΔΩΣΕΩΝ

1. Τα ακίνητα που έχουν πρόσοψη σε περισσότερους από έναν δρόμους στους οποίους υπάρχει και λειτουργεί αγωγός αποχέτευσης, θα συνδέονται με τον αγωγό που εξυπηρετεί καλύτερα το ακίνητο κατά την κρίση του Δήμου Αντιπάρου.

Οι ιδιοκτήτες ακινήτων με πρόσοψη σε περισσότερες από ένα δρόμους, σε ένα όμως από τους οποίους διέρχεται ή προβλέπεται η κατασκευή αγωγού, μπορούν να ζητήσουν την κατασκευή αγωγού και στον δρόμο που δεν προβλέπεται αγωγός, με δική τους επιβάρυνση.

2. Γενικά κάθε οικόπεδο αποχετεύεται από ΜΙΑ ΜΟΝΟ εξωτερική διακλάδωση και κάθε εξωτερική διακλάδωση αποχετεύει ΕΝΑ ΜΟΝΟ οικόπεδο.

3. Παρεκκλίσεις από τον παραπάνω κανόνα μπορούν να γίνουν στις εξής περιπτώσεις, μετά από έγκριση του Δήμου Αντιπάρου:

α) Όταν πρόκειται για πολύ μεγάλα κτίρια ή για κτίρια στο αυτό οικόπεδο που είναι λειτουργικά ανεξάρτητα και γενικά όταν είναι τεχνικά αδύνατη η αποχέτευση ενός οικοπέδου με μία μόνο εξωτερική διακλάδωση.

β) Όταν πρόκειται για όμορα οικόπεδα και είναι εφικτή κατά την κρίση του Δήμου Αντιπάρου η σύνδεση δύο οικοδομών σε ένα φρεάτιο.

γ) Όταν σε τμήμα γενικού κτιρίου της κατηγορίας Α του άρθρου 9 γίνεται χρήση κτιρίου της κατηγορίας Β του αυτού άρθρου.

## ΑΡΘΡΟ5: ΑΠΟΧΕΤΕΥΣΗ ΧΑΜΗΛΩΝ ΧΩΡΩΝ

1. Αν υπόγειοι ή άλλοι χώροι ενός ακινήτου βρίσκονται τόσο χαμηλά, που να μη μπορούν να αποχετευτούν με φυσική ροή στον αγωγό που περνάει στο δρόμο όπου έχει πρόσοψη το ακίνητο, τότε:

α) πρέπει να προβλέπεται μηχανική ανύψωση των αποχετευόμενων υγρών (άντληση), σύμφωνα με τους ισχύοντες κανονισμούς εσωτερικών υδραυλικών εγκαταστάσεων ή

β) μπορεί να επιτραπεί η αποχέτευση του ακινήτου μέσα από γειτονικό οικόπεδο, κατά τους όρους του άρθρου 2 παρ. 3 του παρόντος, εφόσον έτσι εξασφαλίζεται φυσική ροή.

## ΑΡΘΡΟ 6: ΑΠΟΧΕΤΕΥΟΜΕΝΑ ΥΓΡΑ

1 Με την εγκατάσταση αποχέτευσης ακαθάρτων των ακινήτων πρέπει να αποχετεύονται υποχρεωτικά τα προϊόντα των αποχωρητηρίων και γενικά της οικιακής χρήσης. Δεν επιτρέπεται η αποχέτευση των ακόλουθων ουσιών, έστω και αν προέρχονται από οικιακή εν μέρει ή εν όλω χρήση :

α) Λυμάτων που προέρχονται από κάθε είδους βόθρους οι οποίοι και καταργούνται σύμφωνα με τον παρόντα Κανονισμό.

β) Ουσιών οποιασδήποτε φύσης που μπορούν να γίνουν αιτία να φράξουν οι αγωγοί (π.χ. απορριμμάτων μαγειρείων, σκουπιδιών, προϊόντων κατεδάφισης, άμμου, τέφρας, ρακών κοπριάς ζώων, απορριμμάτων σφαγείων κ.λ.π.) έστω και μέσω σκουπιδοφάγων ή άλλων ανάλογων μέσων.

γ) Εύφλεκτων ή εκρηκτικών ουσιών που μπορεί να προκαλέσουν ζημιές στο αποχετευτικό δίκτυο ή να βάλουν σε κίνδυνο όσους εργάζονται σ΄ αυτό.

δ) Αερίων και ατμών από στεγνωτήρια και διάφορα άλλα καταστήματα. Η απ' ευθείας σύνδεση αεραγωγών με τους υπονόμους απαγορεύεται.

ε) Ουσιών που παράγουν δηλητηριώδη ή ασφυξιογόνα αέρια.

Στ) Υγρών που λόγω της περιεκτικότητας τους σε οξέα, αλκαλικά άλατα, πίσσα κ.λ.π. μπορούν να βλάψουν τα υλικά κατασκευής των αγωγών αποχέτευσης ή να δημιουργήσουν προβλήματα στην λειτουργία των υπονόμων (π.χ. νερών αποχέτευσης που προκαλούν καταπτώσεις, χημικές κατακρημνίσεις, ιζήματα ή εναποθέσεις μέσα στους υπονόμους) καθώς και τα χρωματισμένα νερά αποχέτευσης σε άξιες λόγου, κατά την κρίση του Δήμου Αντιπάρου, ποσότητες.

ζ) Νερών που μπορεί να επιδράσουν με οποιονδήποτε τρόπο βλαπτικά στις εγκαταστάσεις βιολογικού καθαρισμού, άντλησης λυμάτων κ.λ.π. ή το περιβάλλον, κατά του Δήμου Αντιπάρου.

Ο καθορισμός των ανωτάτων ορίων που προβλέπονται στην περίπτωση στ΄ γίνεται από το Δήμο Αντιπάρου και σε περίπτωση διαφωνίας του ιδιοκτήτη, από το Δημοτικό Συμβούλιο.

η) Νερών αποχέτευσης που αναδίδουν ισχυρές ή ενοχλητικές αναθυμιάσεις (λόγω αποσύνθεσης ζύμωσης κ.λ.π.)

θ) Νερών αποχέτευσης σε τόσο μεγάλη ποσότητα ώστε να επηρεάζεται η ομαλή λειτουργία του δικτύου.

ι) Υγρών γενικά με ουσίες και μέταλλα που δεν πληρούν τους όρους των προδιαγραφών που ισχύουν κάθε φορά για την προστασία των αγωγών και των εγκαταστάσεων αποχέτευσης ή που μπορεί να έχουν βλαπτικές επιδράσεις στη λειτουργία των έργων επεξεργασίας και βιολογικών καθαρισμών των λυμάτων..

Η θερμοκρασία των αποβλήτων πρέπει να είναι μικρότερη των 35 οC όταν αποχετεύονται σε αγωγούς και μικρότερη των 28ο C όταν αποχετεύονται σε ρεύματα.

Δεν πρέπει τα απόβλητα να περιέχουν στερεά ακατέργαστα που μπορεί να κρατήσει εσχάρα με ανοίγματα 1,5 εκ.

Δεν πρέπει τα απόβλητα να έχουν μέσα κολλώδεις ουσίες που διογκώνονται όταν έρχονται σε επαφή με το νερό.

Δεν πρέπει τα απόβλητα να περιέχουν εύφλεκτες ουσίες των οποίων τα σημεία ανάφλεξης είναι ίσα ή μικρότερα των 25 οC.

Το PH των αποβλήτων πρέπει να βρίσκεται μεταξύ των τιμών 6,5 και 9.

Απαγορεύεται ν’ αποχετεύονται ή απορρίπτονται στο δίκτυο των υπονόμων οι ουσίες που απαριθμούνται στον ακόλουθο Πίνακα Ι, έστω και αν προέρχονται από οικιακή χρήση.

Η διοχέτευση ρυθμίζεται από τον ΕΙΔΙΚΟ ΚΑΝΟΝΙΣΜΟ ΛΕΙΤΟΥΡΓΙΑΣ ΔΙΚΤΥΟΥ ΑΠΟΧΕΤΕΥΣΗΣ ΓΙΑ ΠΑΡΑΓΩΓΙΚΕΣ ΜΟΝΑΔΕΣ ΕΠΙΧΕΙΡΗΣΕΩΝ, ο οποίος παρουσιάζεται στο ΠΑΡΑΡΤΗΜΑ

Οι μέγιστες επιτρεπόμενες τιμές φυσικοχημικών και βιολογικών χαρακτηριστικών των αποβλήτων καθορίζονται στον ΠΙΝΑΚΑ Ι.

Τα προαναφερόμενα όρια ισχύουν για ημερήσιες παροχές από 5 μ3 και άνω. Σε περίπτωση μικρότερων ημερήσιων παροχών και μετά από ειδική έγκριση του Δήμου Αντιπάρου μπορούν να επιτραπούν τιμές διπλάσιες. Οι παραπάνω επιτρεπόμενες τιμές αφορούν συγκεντρώσεις σύνθετου δείγματος.

**ΠΙΝΑΚΑΣ Ι**

|  |
| --- |
| **ΟΡΙΑ ΑΠΟΡΡΙΨΗΣ ΣΤΟ ΔΙΚΤΥΟ ΑΠΟΧΕΤΕΥΣΗΣ** |
| ΧΑΡΑΚΤΗΡΙΣΤΙΚΑ | ΟΡΙΟ mg/l |
| Στερεά καθιζάνοντα σε 2 ώρες σε κώνο IMHOFF | 15 |
| Συνολικά στερεά δια εξάτμισης (Ολικά διαλυμένα στερεά-εξάτμιση στους 105ο C) | 1500 |
| Στερεά αιωρούμενα | 500 |
| BOD | 500 |
| C.O.D. | 1000 |
| Αμμωνία (NH4+) | 75 |
| Φωσφορικά άλατα (PO4) | 30 |
| Χλωριούχα άλατα (Cl-) | 1000 |
| Φθοριούχα άλατα ως (F-) | 10 |
| Θειούχα (Η2S) | 150 |
| Θειώδη (SΟ3) | 2 |
| Θειικά (SΟ4) | 750 |
| Κυανιούχα (CN-) | 0,5 |
| Αρσενικό (As) | 0,1 |
| Βάριο (Ba) | 20 |
| Βόριο (B) | 1 |
| Αλουμίνιο (Al) | 15 |
| Μαγνήσιο (Mg) | 100 |
| Κάδμιο (Cd) | 0,1 |
| Χρώμιο (Cr+3) | 2,5 |
| Χρώμιο (Cr+6) | 0,25 |
| Σίδηρος (Fe) | 50 |
| Μαγγάνιο (Μη) | 4 |
| Υδράργυρος (Ηg) | 0,01 |
| Νικέλιο (Νi) | 0,5 |
| Μόλυβδος (Pb) | 0,2 |
| Χαλκός (Cu) | 2 |
| Άργυρος (Αg) | 0,1 |
| Σελήνιο (Se) | 0,10 |
| Ψευδάργυρος (Zn) | 1 |
| Σύνολο τοξικών στοιχείων Σ(CV/LV) όπου CV και LV είναι οι συγκεντρώσεις και τα ανώτατα όρια για As, Cd, Cr, Ag,Hg, Ni, Pb, Cu, Se, Zn. | 3 |
| Λίπη και λάδια Ζωικά και φυτικά | 50 |
| Ορυκτά λάδια (υδρογονάνθρακες εκχυλιζόμενοι με αιθέρα) | 15 |
| Φαινόλες | 10 |
| Μερκαπτάνες ως S | 0,1 |
| Διαλύτες οργανικοί αρωματικοί Διθειούχος άνθρακας, χλωροφόρμιο, τετραχλωριούχος άνθρακας, διχλωροαιθυλένιο, τριχλωροαιθυλένιο | 2 |
| Χλωριωμένες οργανικές ενώσεις (εντομοκτόνα, διαλύτες, πλαστικοποιητές) | 0,1 |
| Ελεύθερα χλώρια | 5 |
| Αλδεΰδες | 50 |

Οι τιμές της παραγράφου 1 νοούνται ως τιμές στιγμιαίες που αντιστοιχούν σε δείγματα που παίρνονται δε οποιαδήποτε στιγμή και άσχετα από την παροχή εκείνης της στιγμής. Σε κάθε δειγματοληψία παίρνονται τρία τουλάχιστον δείγματα. Ως τιμή σύγκρισης προς τις τιμές της παραγράφου 1. υπολογίζεται ο μέσος όρος των τιμών που αντιστοιχούν στα τρία δείγματα.

2. Η διοχέτευση αποβλήτων στο δίκτυο ομβρίων υπονόμων ή σε διευθετημένα ρεύματα και γενικά σε ανοικτούς αγωγούς επιτρέπεται μόνο κατόπιν ειδικής αδείας του Δήμου Αντιπάρου. Ο ενδιαφερόμενος υποβάλλει αίτηση και πλήρη μελέτη των απαιτούμενων εγκαταστάσεων και έκθεση της λειτουργίας τους προς έγκριση.

Αν αργότερα προκύψει ότι τα εγκριθέντα μέτρα δεν επαρκούν, ο ιδιοκτήτης είναι υποχρεωμένος να προβεί άμεσα στην εκτέλεση των αναγκαίων τροποποιήσεων ή συμπληρώσεων κατ΄ εντολή του Δήμου Αντιπάρου.

Σε περίπτωση άρνησης ή αδικαιολόγητης καθυστέρησης εκτέλεσης των επιβληθέντων τροποποιήσεων ή συμπληρώσεων, ο Δήμος Αντιπάρου μπορεί είτε να διακόψει την σύνδεση και να επιβάλλει πρόστιμο, καθοριζόμενο από το Δημοτικό Συμβούλιο, είτε να προβεί η ίδια στην εκτέλεση των τροποποιήσεων ή συμπληρώσεων, με χρέωση των δαπανών στο λογαριασμό ύδρευσης του ακινήτου και να επιβάλλει πρόστιμο καθορισμένο από το Δημοτικό Συμβούλιο.

Ο Δήμος Αντιπάρου μπορεί επίσης να διακόψει την σύνδεση χωρίς να περιμένει την εκτέλεση των επιβληθέντων τροποποιήσεων ή συμπληρώσεων, εφόσον διαπιστούται ότι υπάρχει κίνδυνος καταστροφής του δικτύου ή γενικά προβληματικής λειτουργίας των εγκαταστάσεων επεξεργασίας των λυμάτων κ.λ.π., ή σοβαρός κίνδυνος για τη Δημόσια Υγεία ή το περιβάλλον.

3. Προκειμένου για αποχέτευση βιομηχανικών ή άλλων νερών, ο Δήμος Αντιπάρου μπορεί να ζητήσει, πλην της κατά τα παραπάνω επεξεργασίας τους, και πλήρη αποχρωματισμό τους με ειδικές εγκαταστάσεις εφαρμοζόμενης αναλόγως της προηγούμενης παραγράφου.

4. Τα καθαρά νερά των εργοστασίων, βιομηχανιών, βιοτεχνιών κ.λ.π., (νερά συμπύκνωσης, ψύξης ανυψωτικών μηχανημάτων κ.λ.π.) επιτρέπεται να αποχετεύονται στο δίκτυο ομβρίων μετά από προηγούμενη άδεια του Δήμου Αντιπάρου.

5. Απαγορεύεται η απ' ευθείας αποχέτευση στο δίκτυο υπονόμων των ακάθαρτων υγρών των στάβλων. Επιβάλλεται προηγούμενη απαλλαγή τους από τις αδιάλυτες ουσίες κ.λ.π., ώστε να συμμορφωθούν με τα οριζόμενα στην παράγραφο 2, με βόθρους καθίζησης, διάταξης γενικά που εγκρίνεται από το Δήμο Αντιπάρου, ο οποίος στην αντίθετη περίπτωση μπορεί να διακόψει την σύνδεση και να επιβάλλει πρόστιμο, καθοριζόμενο από το Δημοτικό Συμβούλιο.

6. Για την αποχέτευση των υπογείων εδαφικών νερών στο δίκτυο ακάθαρτων απαιτείται ειδική άδεια του Δημοτικού Συμβουλίου που καθορίζει και ειδικότερους όρους σύνδεσης. Τα νερά αυτά κατά κανόνα αποχετεύονται στο δίκτυο ομβρίων, οι δε σχετικές εγκαταστάσεις πρέπει να είναι τέτοιες που να παρεμποδίζεται η εισροή των υπερυψωμένων υδάτων της υπονόμου στο υπέδαφος.

7. Στις περιπτώσεις που, όσο και αν είχε προβλεφθεί το αντίθετο, εισέρχονται στο δίκτυο επικίνδυνες ή βλαβερές ουσίες, όπως αυτές καθορίζονται στην παράγραφο 1, ο ιδιοκτήτης οφείλει να πάρει όλα τα κατάλληλα μέτρα για την απομάκρυνσή τους ειδοποιώντας άμεσα του Δήμο Αντιπάρου. Παράληψη της ειδοποίησης συνεπάγεται την επιβολή προστίμου καθοριζόμενου από το Δημοτικό Συμβούλιο.

Μέχρι την πλήρη ανάσχεση της εισροής των παραπάνω επικίνδυνων ή βλαβερών ουσιών στο δίκτυο, ο Δήμος Αντιπάρου μπορεί να διακόψει την σύνδεση.

8. Ο Δήμος Αντιπάρου μπορεί να μεταβάλλει τα πρότυπα εκπομπής σε τιμές μεγαλύτερες ή μικρότερες ανάλογα με την απόκριση των έργων που θα γίνουν στο συνδεόμενο ή την εγκατάσταση καθαρισμού, ανάλογα με την κατάσταση του αποδέκτη.

9. Εάν διαπιστωθεί ότι δεν τηρούνται οι προϋποθέσεις με τις οποίες έγινε η σύνδεση, επιβάλλεται πρόστιμο καθοριζόμενο από το Δημοτικό Συμβούλιο και ειδοποιείται ο ιδιοκτήτης να συμμορφωθεί μέσα σε τασσόμενη προθεσμία, μετά την πάροδο της οποίας διακόπτεται η παροχή νερού του αποχετευόμενου ακινήτου, φράσσεται η σύνδεση με το δίκτυο αποχέτευσης και επιβάλλεται πρόστιμο, καθοριζόμενο από το Δημοτικό Συμβούλιο.

## ΑΡΘΡΟ 7: ΑΠΑΓΟΡΕΥΣΗ ΧΡΗΣΙΜΟΠΟΙΗΣΗΣ ΥΓΡΩΝ

Απαγορεύεται η χρησιμοποίηση για οποιαδήποτε λόγο υγρών από οπουδήποτε και αν προέρχονται και ρέουν σε διευθετημένους χειμάρρους ή ρέματα ή αγωγούς γενικά ομβρίων ή ακαθάρτων νερών, χωρίς προηγούμενη άδεια του Δήμου Αντιπάρου.

Άδειες που έχουν χορηγηθεί πριν από την ισχύ του παρόντα Κανονισμού, από οποιαδήποτε Αρχή, καταργούνται.

## ΑΡΘΡΟ 8: ΚΑΤΕΔΑΦΙΣΗ ΚΑΙ ΑΧΡΗΣΤΕΥΣΗ ΠΑΛΙΩΝ ΕΓΚΑΤΑΣΤΑΣΕΩΝ ΑΠΟΧΕΤΕΥΣΗΣ

1. Μετά την σύνδεση του ακινήτου με το δίκτυο ακάθαρτων, ο ιδιοκτήτης οφείλει να αχρηστεύει ή να αποξηλώνει, με φροντίδα και δαπάνη του, κάθε παλιά εγκατάσταση αποχέτευσης όπως βόθρους, παλιούς υπονόμους κ.λ.π., μέσα σε προθεσμία που τάσσει ο Δήμος Αντιπάρου, ο οποίος στη συνέχεια ελέγχει. Σε περίπτωση μη συμμόρφωσης ο Δήμος Αντιπάρου διακόπτει την παροχή νερού, την σύνδεση με το δίκτυο αποχέτευσης και επιβάλλει πρόστιμο καθοριζόμενο από το Δημοτικό Συμβούλιο. Η αχρήστευση γίνεται με πλήρες άδειασμα των βόθρων και με πλήρωσή τους με καθαρές γαίες ή λιθορριπή, σε κάθε όμως περίπτωση θα πρέπει να υπάρχει μια σφραγιστική στρώση από οπλισμένο σκυρόδεμα που θα εντοπίζει τη θέση των βόθρων

2. Για να αχρηστευθούν ή αποξηλωθούν οι βόθροι, πρέπει να αδειάσουν τελείως και το περιεχόμενό τους να απομακρυνθεί. Απαγορεύεται η απόρριψη του περιεχομένου των βόθρων στο δίκτυο αποχέτευσης, επιβαλλόμενου προστίμου που καθορίζεται από το Δημοτικό Συμβούλιο.

## ΑΡΘΡΟ 9: ΧΟΡΗΓΗΣΗ ΑΔΕΙΩΝ ΣΥΝΔΕΣΗΣ

*ΚΑΤΗΓΟΡΙΕΣ ΚΤΗΡΙΩΝ*

Κτίρια με χρήση κατοικίας, γραφείων ή καταστημάτων χαρακτηρίζονται στα πλαίσια του κανονισμού αυτού, **ως κτίρια κατηγορίας Α.**

Όλα τα υπόλοιπα κτίρια και εγκαταστάσεις (όπως π.χ. βιομηχανίες, βιοτεχνίες, σταθμοί αυτοκινήτων, στάβλοι κ.λ.π.) χαρακτηρίζονται **ως κτίρια κατηγορίας Β**.

1. Πριν από κάθε ενέργεια προς λήψη της νόμιμης άδειας οικοδομής, προκειμένου για ανέγερση νέων κτιρίων ή επέκταση υφιστάμενων, οι ενδιαφερόμενοι οφείλουν να ζητήσουν από το Δήμο Αντιπάρου, με αίτησή τους πληροφορίες γύρω από το σύστημα αποχέτευσης της περιοχής, καθώς και για το σημείο συμβολής της στάθμης υπερύψωσης των νερών του υπονόμου, προκειμένου να ληφθούν υπόψη από τον Μηχανικό που θα συντάξει την μελέτη ή την έκθεση.

Η παραπάνω έγγραφη βεβαίωση του Δήμου Αντιπάρου αποτελεί υποχρεωτικό δικαιολογητικό στοιχείο προς έγκριση της όλης μελέτης της οικοδομής για την έκδοση της νόμιμης άδειας ανέγερσης, είτε πρόκειται για νέα οικοδομή είτε για επέκταση, οριζοντίως ή κατακορύφως, υφιστάμενης.

2. Προκειμένου για υφιστάμενα κτίρια που δεν είναι συνδεμένα στα δίκτυα αποχέτευσης, ο Δήμος Αντιπάρου με ανακοίνωση στον τύπο ή και με ατομικές προσκλήσεις καλεί τους ιδιοκτήτες τους και τους ορίζει προθεσμία για να υποβάλουν αίτηση για σύνδεση. Οι ιδιοκτήτες μέσα στην παραπάνω προθεσμία είναι υποχρεωμένοι να υποβάλουν στο Δήμο Αντιπάρου τα παρακάτω αναφερόμενα.

**Α. Νέες υπό ανέγερση ή υπάρχουσες οικοδομές (ΚΑΤΗΓΟΡΙΑ Α).**

α. Μαζί με την αίτηση για τη χορήγηση της άδειας σύνδεσης πρέπει να υποβληθεί θεωρημένη άδεια από την Πολεοδομία στην οποία να αναγράφεται η ολική δομημένη επιφάνεια των ορόφων σε m2 του ακινήτου ή βεβαίωση αρμοδίου τεχνικού για την ολική δομημένη επιφάνεια των ορόφων συνοδευόμενη από τα παρακάτω σχέδια ώστε να είναι δυνατός ο έλεγχος.

α.1. Τοπογραφικό διάγραμμα σε κλίμακα 1:500 όπου εκτός των άλλων θα απεικονίζεται το οικοδομικό τετράγωνο, η θέση του οικοπέδου και της οικοδομής που θα συνδεθεί καθώς και η θέση του βόθρου που καταργείται.

Ο αριθμός των ορόφων υπογείων κ.λ.π.

α.2. Διάγραμμα των ορόφων της οικοδομής όπου φαίνεται το εσωτερικό δίκτυο αποχέτευσης, το σημείο εκβολής και γενικά κάθε λεπτομέρεια της εσωτερικής αποχετευτικής εγκατάστασης που θα καταλήγει στο μηχανοσίφωνα, τη δικλείδα και το φρεάτιο. Επίσης θα αναφέρεται η χρήση της εγκατάστασης ανά όροφο και θα φαίνονται οι υψομετρικές διαφορές σε σχέση με τα υψόμετρα των πεζοδρομίων, τουλάχιστον των υπογείων και ισογείων χώρων της οικοδομής.

α.3. Κάτοψη επιπέδου σύνδεσης με το φρεάτιο ελέγχου και τους οριζόντιους αποχετευτικούς αγωγούς.

Τα παραπάνω σχέδια και διαγράμματα πρέπει να φέρουν τις υπογραφές του Μηχανικού που τα συνέταξε και του ιδιοκτήτη, ο οποίος ιδιοκτήτης (διαχειριστής) είναι υπεύθυνος έναντι του Δήμου Αντιπάρου για ατελή ή εσφαλμένη εφαρμογή τους.

β. Πίνακα με ονοματεπώνυμα ιδιοκτητών και αριθμό υδρομέτρου καθενός.

Ο Δήμος Αντιπάρου έχει το δικαίωμα να ζητήσει εκτός από τα παραπάνω κάθε άλλο στοιχείο και πληροφορία που θεωρεί αναγκαία κατά την κρίση του και να επιβάλλει την εκτέλεση κάθε μεταρρύθμισης ή συμπλήρωσης της Υφιστάμενης εσωτερικής εγκατάστασης που θα κριθεί αναγκαία τη σύνδεσή της με το δίκτυο, κοινοποιούσα για το τελευταίο αυτό, εντολή του και προς το αρμόδιο Πολεοδομικό Γραφείο.

Για την εκτέλεση των εργασιών που έχουν υποδειχτεί, δίνεται από το Δήμο Αντιπάρου ορισμένη προθεσμία, η οποία, μόλις περάσει άπρακτη καθώς επίσης και αν δεν υποβληθεί έγκαιρα η αίτηση σύνδεσης, εκτός της επιβολής προστίμου, καθοριζόμενο από το Δημοτικό Συμβούλιο, ο Δήμος Αντιπάρου έχει το δικαίωμα να προβεί σε διακοπή νερού του προς αποχέτευση ακινήτου καθώς και στην ολική ή μερική εκτέλεση των απαιτούμενων για την σύνδεση εργασιών, σε βάρος και για λογαριασμό του ιδιοκτήτη.

Προκειμένου για πολυκατοικίες όπου οι ενδιαφερόμενοι είναι πολλοί συνιδιοκτήτες, η ανωτέρω αίτηση σύνδεσης, υποβάλλεται από τον διαχειριστή της πολυκατοικίας.

**Β. Κτίρια και εγκαταστάσεις κάθε χρήσης εκτός κατοικιών, γραφείων, καταστημάτων κ.λ.π. (ΚΑΤΗΓΟΡΙΑ Β)**

**Β.1. Νέα υπό ανέγερση κτίρια.**

Όσοι θέλουν να οικοδομήσουν, πρέπει να υποβάλλουν στο Δήμο Αντιπάρου εκτός από τα αναφερόμενα στην παράγραφο Α του άρθρου αυτού, σε τρία αντίτυπα, και την συμπληρωματική μελέτη των κατά το άρθρο 6.1. του παρόντος κανονισμού, προβλεπόμενων αναγκαίων εγκαταστάσεων προς επιτυχή και ασφαλή λειτουργία και χρήση ακάθαρτων.

Στην μελέτη αυτή αναγράφονται και τα ποσοστά, η θερμοκρασία και η χημική σύνθεση των υγρών που θα αποχετεύονται, οι ελάχιστοι μέγιστοι και μέσοι δείκτες του pH, η ημερήσια παροχή και οι διακυμάνσεις της, η περιεκτικότητα σε βαριά μέταλλα, τοξικές ουσίες κ.λ.π.

Ο Δήμος Αντιπάρου έχει το δικαίωμα να ζητήσει και οποιαδήποτε άλλη χρήσιμη πληροφορία και στοιχείο ή την εκτέλεση επιπλέον έργων και την λήψη και άλλων προστατευτικών της καλής λειτουργίας του δικτύου μέτρων.

Η παραπάνω συμπληρωματική μελέτη των εγκαταστάσεων πρέπει να φέρει, εκτός της υπογραφής των αρμοδίων για την σύνταξη της επιστημόνων και την υπογραφή του ιδιοκτήτη, ο οποίος πάντως είναι υπεύθυνος, αν μετά από έλεγχο διαπιστωθεί ότι οι εγκαταστάσεις δεν λειτουργούν καλώς.

Μόνο μετά από έλεγχο του Δήμου Αντιπάρου για καλή εκτέλεση των ανωτέρω εσωτερικών εγκαταστάσεων, της τήρησης των τυχόν υποδείξεων του και των όρων του παρόντος Κανονισμού, είναι δυνατή η σύνδεση του ακινήτου με το δίκτυο ακάθαρτων.

**Β.2. Υπάρχοντα κτίρια.**

Οι ιδιοκτήτες ή χρήστες των ακινήτων της κατηγορίας αυτής, υποχρεούνται να υποβάλλουν αίτηση σύνδεσης του ακινήτου συνοδευόμενη, από τα απαιτούμενα για τα υφιστάμενα κτίρια της περίπτωσης Α του παρόντος άρθρου. Μη υφιστάμενων ειδικών εγκαταστάσεων υποβάλλεται πλήρης μελέτη των απαιτούμενων, ανάλογη της αναφερόμενης για τα κτίρια της περίπτωσης Β.1. του παρόντος άρθρου. Η παραπάνω έκθεση ή μελέτη υπογράφεται και από τον ιδιοκτήτη, ο οποίος πάντως είναι υπεύθυνος, αν μετά από έλεγχο διαπιστωθεί ότι οι εγκαταστάσεις δεν λειτουργούν καλώς. Ο Δήμος Αντιπάρου μπορεί να ζητήσει και οποιοδήποτε άλλο στοιχείο ή πληροφορία θεωρεί χρήσιμο ή την κατασκευή επιπλέον έργων ή λήψη επιπλέον, των υφιστάμενων ή προτεινόμενων μέτρων που θεωρεί αναγκαία. Ο Δήμος Αντιπάρου μπορεί επίσης να επιβάλλει, για διευκόλυνση των δοκιμαστικών εξετάσεων που χρειάζονται, την κατασκευή ειδικών φρεατίων επιθεώρησης, μέσα απ’ τα οποία θα διέρχονται οι αγωγοί εσωτερικών εγκαταστάσεων.

Από το Δήμο Αντιπάρου ορίζεται ειδική προθεσμία για την κατασκευή των απαιτούμενων κατά τα ανωτέρω έργων προς σύνδεση του ακινήτου. Μόνο μετά από έλεγχο της καλής εκτέλεσης αυτών, της τήρησης των τυχόν υποδείξεων του Δήμου Αντιπάρου και των όρων του παρόντος Κανονισμού είναι δυνατή η εκτέλεση της σύνδεσης. Αν παρέλθει άπρακτη η προθεσμία για την υποβολή της αίτησης σύνδεσης ή την εκτέλεση των απαιτούμενων εργασιών ο Δήμος Αντιπάρου δικαιούται να επιβάλλει πρόστιμο, καθοριζόμενο από το Δημοτικό Συμβούλιο, να διακόψει την υδροδότηση του ακινήτου καθώς και να προβεί στο σύνολο ή μέρος των απαιτούμενων εργασιών για λογαριασμό και με δαπάνη του ιδιοκτήτη που χρεώνεται, ως και το πρόστιμο, στον λογαριασμό ύδρευσης.

3. Για τον χαρακτηρισμό ενός ακινήτου ως ανήκοντος στην κατηγορία ακινήτων Β. του παρόντος άρθρου, με τις συνεπαγόμενες υποχρεώσεις, αρκεί χρήση της κατηγορίας αυτής και σε τμήμα μόνο του ακινήτου, εκτός αν το τμήμα αυτό αποχετεύεται στο δίκτυο ακάθαρτων αποκλειστικά με ξεχωριστή εγκατάσταση αποχέτευσης.

4. Ο ιδιοκτήτης ακινήτου, που χαρακτηρίστηκε και συνδέθηκε ως ακίνητο της κατηγορίας Α. του παρόντος άρθρου και του οποίου μεταγενέστερα, πρόκειται να γίνει χρήση ακινήτου της κατηγορίας ακινήτων Β. του παρόντος άρθρου, υποχρεούται πριν την έναρξη της νέας χρήσης να υποβάλλει τα απαιτούμενα κατά την παράγραφο Β.2. έκθεση ή μελέτη των απαιτούμενων ειδικών εγκαταστάσεων. Ο Δήμος Αντιπάρου μπορεί να ζητήσει οποιαδήποτε επιπλέον πληροφορία ή στοιχείο ή την εκτέλεση και επιπλέον έργων ή λήψη και επιπλέον μέτρων. Μόνο μετά από έλεγχο της καλής εκτέλεσης των εργασιών, της τήρησης των υποδείξεων του Δήμου Αντιπάρου και των όρων του παρόντος Κανονισμού είναι επιτρεπτή η έναρξη της νέας χρήσης.

5. Σε περίπτωση παράλειψης των απαιτούμενων κατά την προηγούμενη παράγραφο ενεργειών, καθώς και κάθε ψευδούς δήλωσης ως προς την χρήση του ακινήτου, ο Δήμος Αντιπάρου μπορεί να επιβάλλει πρόστιμο καθοριζόμενο από το Δημοτικό Συμβούλιο, να διακόψει την σύνδεση νερού του ακινήτου ή και τη σύνδεση αποχέτευσης, μέχρι την ολοκλήρωση των κατά τα ανωτέρω, απαιτούμενων εργασιών, μέσα σε οριζόμενη προθεσμία καθώς και να προβεί η ίδια στην εκτέλεση αυτών ή μέρους αυτών για λογαριασμό και με δαπάνη του ιδιοκτήτη, που χρεώνεται στο λογαριασμό ύδρευσης, σε περίπτωση που η προθεσμία παρέλθει άπρακτη.

8.6. Προκειμένου για αποχετεύσεις προς ανοικτούς γενικά αγωγούς, ο Δήμος Αντιπάρου διατηρεί το δικαίωμα να ορίζει, με απόφαση του Δημοτικού Συμβουλίου του κάθε φορά και ανάλογα με τις συνθήκες, τα ανεκτά όρια των τιμών των αποβλήτων στις παραμέτρους που καθορίζονται στο άρθρο 6.1. των υγρών που αποχετεύονται και να διακόψει χωρίς άλλη διατύπωση την αποχέτευση και υδροδότηση εφόσον οι δείκτες που εξακριβώθηκαν δια των δοκιμών κατά τους ελέγχους που έγιναν είναι έξω από τα όρια που έχουν καθοριστεί.

8.7. Κατά την κρίση του Δήμου Αντιπάρου είναι δυνατή, σε κάθε περίπτωση, η διενέργεια αυτοψίας από συνεργεία του προς εξακρίβωση της ορθότητας των υποβληθέντων στοιχείων και δικαιολογητικών.

Άρνηση του ιδιοκτήτη να επιτρέψει την διενέργεια αυτοψίας, ακόμη και εντός των κάθε είδους ιδιοκτησιών, συνεπάγεται την επιβολή προστίμου καθοριζομένου από το Δημοτικό Συμβούλιο και την διακοπή υδροδότησης του ακινήτου.

## ΑΡΘΡΟ 10: ΔΑΠΑΝΕΣ ΚΑΙ ΕΙΣΦΟΡΕΣ

1. Η δαπάνη, για κάθε επιβαλλόμενη, από τον παρόντα Κανονισμό τροποποίηση των εσωτερικών εγκαταστάσεων αποχέτευσης των ακινήτων και η ευθύνη για την εκτέλεση των σχετικών εργασιών βαρύνει τον ιδιοκτήτη. Στην παραπάνω περιλαμβάνεται και ο αερισμός του φρεατίου ελέγχου.

2. Τον ιδιοκτήτη βαρύνουν επίσης και οι δαπάνες ελέγχου από το Δήμο Αντιπάρου των εσωτερικών εγκαταστάσεων αποχέτευσης και της σύστασης των αποχετευόμενων υγρών, σε περίπτωση που διαπιστωθεί παράβαση των όρων του παρόντος κανονισμού. Οι δαπάνες καθορίζονται απολογιστικά μετά το τέλος του ελέγχου.

3. Για την σύνδεση των ακινήτων της κατηγορίας Α, εκτός από την ανωτέρω αναφερόμενη δαπάνη κατασκευής της εξωτερικής διακλάδωσης καταβάλλεται, εφάπαξ, τέλος σύνδεσης για τον υπολογισμό του οποίου λαμβάνεται υπ' όψη η ολική δομημένη επιφάνεια ορόφων σε m2, του προς σύνδεση υφιστάμενου ή υπό ανέγερση ακινήτου.

Η ανά m2 τιμή υπολογισμού του τέλους σύνδεσης καθορίζεται από το Δημοτικό Συμβούλιο.

Σε περίπτωση προσθήκης χώρων οριζοντίως ή καθέτως (πράγμα το οποίο ο ιδιοκτήτης οφείλει να δηλώσει αμέσως) για τα νέα m2 θα οφείλεται τέλος σύνδεσης σύμφωνα με το τιμολόγιο που θα ισχύει κατά την ημερομηνία της δήλωσης ενώ σε περίπτωση μη έγκαιρης ενημέρωσης θα επιβάλλεται πρόστιμο, καθοριζόμενο από το Δημοτικό Συμβούλιο.

Σε περίπτωση κατεδάφισης οικοδομής, για την οποία έχει καταβληθεί τέλος σύνδεσης, και εν συνεχεία ανέγερσης νέας, το τέλος σύνδεσης θα υπολογίζεται επί των m2 της νέας οικοδομής αφαιρουμένων των m2 της παλαιάς που κατεδαφίστηκε.

4. Το δικαίωμα σύνδεσης ακινήτου της κατηγορίας Β καθορίζεται με ειδική ανά περίπτωση απόφαση του Δημοτικού Συμβουλίου.

5. Οι δαπάνες των παραγράφων 3 και 4 καταβάλλονται εφάπαξ πριν από την σύνδεση των υφισταμένων ακινήτων με το δίκτυο αποχέτευσης και πριν την έκδοση της οικοδομικής άδειας για τα νέα κτίρια ή προσθήκες σε υφιστάμενα. Η βεβαίωση πληρωμής του τέλους αποτελεί υποχρεωτικό δικαιολογητικό στοιχείο για την έκδοση της οικοδομικής άδειας.

## ΑΡΘΡΟ 11: ΤΕΛΟΣ ΧΡΗΣΗΣ ΥΠΟΝΟΜΩΝ

1. Για την αποχέτευση κάθε διακεκριμένης, κατά χρήση, ιδιοκτησίας και από την σύνδεση αυτής ή του όλου ακινήτου στο οποίο βρίσκεται, με το δίκτυο αποχέτευσης ακάθαρτων, και εφεξής, καταβάλλεται τέλος χρήσης υπονόμων που καθορίζεται με απόφαση του Δημοτικού Συμβουλίου.

Το τέλος χρήσης υπονόμων υπολογίζεται επί των m3 νερού που χρεώνεται στους λογαριασμούς ύδρευσης.

Είναι δυνατόν σε περιπτώσεις ακινήτων που χρησιμοποιούνται από βιομηχανίες, βιοτεχνίες, ξενοδοχεία, νοσοκομεία, κοινωφελή ιδρύματα, πλυντήρια κ.λ.π. ακίνητα καθοριζόμενα από το Δημοτικό Συμβούλιο σε κατηγορίες, αναλόγως του υδραυλικού και ρυπαντικού φορτίου, το τέλος χρήσης υπονόμου να καθορίζεται με απόφαση του Δημοτικού Συμβουλίου και να διαφέρει του τέλους χρήσης ακινήτων γενικής χρήσης (κατοικιών, καταστημάτων κ.λ.π.)

Είναι δυνατόν, επίσης, με απόφαση του Δημοτικού Συμβουλίου να επιβάλλεται τέλος χρήσης υπονόμων σε ακίνητα που αν και υπάρχει δίκτυο με το οποίο μπορούν αν συνδεθούν, οι ιδιοκτήτες τους αρνούνται την σύνδεση.

3. Το τέλος απόρριψης βοθρολυμάτων, ο τρόπος υπολογισμού του και καταβολής του ορίζεται από το Δημοτικό Συμβούλιο.

Για τις περιπτώσεις ακινήτων, που δεν υδρεύονται από ο Δήμο Αντιπάρου, και για κάθε άλλη περίπτωση που δεν προβλέπεται από τον παρόντα κανονισμό, το τέλος χρήσης του υπονόμου και ο τρόπος καταβολής του θα καθορίζονται με απόφαση του Δημοτικού Συμβουλίου.

## ΑΡΘΡΟ 12: ΑΠΟΧΕΤΕΥΣΗ ΒΟΘΡΟΛΥΜΑΤΩΝ

Στις περιπτώσεις που, κατά τον παρόντα κανονισμό επιτρέπεται η διατήρηση βόθρων και δεξαμενών αποθήκευσης προς απομάκρυνση, είναι δυνατή η μεταφορά του περιεχομένου τους με βυτιοφόρα και η απόρριψη τους σε υποδεικνυόμενο από το Δήμο Αντιπάρου μέρος των εγκαταστάσεων βιολογικού καθαρισμού των λυμάτων και μετά από έλεγχο της σύστασής τους.

## ΑΡΘΡΟ 13: ΕΙΔΙΚΑ ΘΕΜΑΤΑ

Το Δημοτικό Συμβούλιο, προκειμένου να αποφασίσει για ειδικά θέματα, που απαιτούν ειδικές γνώσεις, μπορεί να αναθέσει την μελέτη ή να ζητήσει γνωμοδότηση από ειδικούς επί του θέματος ή σε Επιτροπή που θα συγκροτήσει.

## ΑΡΘΡΟ 14: ΠΡΟΣΚΛΗΣΕΙΣ, ΕΠΙΔΟΣΕΙΣ, ΥΠΕΥΘΥΝΟΙ, ΠΛΗΡΩΜΗ ΟΦΕΙΛΩΝ

1. Ο εκάστοτε χρήστης του αποχετευόμενου ακινήτου (π.χ. μισθωτής), αλλά και ο ιδιοκτήτης ευθύνονται εξ ολοκλήρου ο καθένας έναντι του Δήμου Αντιπάρου για κάθε παράβαση του παρόντα Κανονισμού ή οφειλή προς το Δήμο Αντιπάρου λόγω της αποχέτευσης.

2. Κάθε σχετική με την αποχέτευση οφειλή (πρόστιμα, τέλη, δαπάνες κ.λ.π.), συνεισπράττεται με τον λογαριασμό ύδρευσης, ο οποίος μετατρέπεται σε ενιαίο λογαριασμό ύδρευσης - αποχέτευσης. Μη εξόφληση του λογαριασμού από τους υπόχρεους δύναται να συνεπάγεται τη διακοπή ή ακύρωση της παροχής ύδρευσης ή αποχέτευσης.

Αν το ποσό είναι μεγάλο, είναι δυνατή η σε δόσεις χρέωση του στους λογαριασμούς νερού, μετά την σύμφωνη γνώμη του Προϊστάμενου Οικονομικών Υπηρεσιών του Δήμου Αντιπάρου.

3. Σε περίπτωση πολυκατοικιών και γενικά κτιρίων με διακεκριμένες κατά χρήση ιδιοκτησίες (καταστήματα, διαμερίσματα κ.λ.π.), εφόσον διαπιστωθεί ότι η τυχόν παράβαση των όρων του παρόντος Κανονισμού αφορά διακεκριμένη ιδιοκτησία ή ότι ο χαρακτηρισμός ενός κτιρίου ως της κατηγορίας Β. του παρόντα Κανονισμού οφείλεται στην ειδική χρήση διακεκριμένης ιδιοκτησίας, είναι δυνατόν, κατά την κρίση του Δήμου Αντιπάρου, η χρέωση των αναλογούντων προστίμων, δαπανών του Δήμου για λογαριασμό του ιδιοκτήτη κ.λ.π. να γίνει στον λογαριασμό ύδρευσης αυτής, να διακοπεί δε η υδροδότηση της, χωρίς όμως στην τελευταία περίπτωση να απαγορεύεται και η διακοπή της σύνδεσης της αποχέτευσης, ολοκλήρου του κτιρίου, αν αυτό κριθεί αναγκαίο από το Δήμο Αντιπάρου.

4. Οι επιδόσεις ατομικών προσκλήσεων, ειδοποιήσεων και γενικά εγγράφων του Δήμου Αντιπάρου προς τρίτους γίνονται από υπάλληλο του Δήμου επί αποδείξει ή δικαστικό επιμελητή, ή ταχυδρομικά. Αρκεί δε προς ειδοποίηση πρόσκληση κ.λ.π. όλων, η επίδοση προς τον ιδιοκτήτη ή τον χρήστη του ακινήτου ή τον διαχειριστή ή έναν από τους συνιδιοκτήτες.

5. Δεν απαιτείται πρόσκληση ή ειδοποίηση προκειμένου να γίνει έλεγχος λειτουργίας της εγκατάστασης αποχέτευσης και γενικά έλεγχος τήρησης των όρων του παρόντα κανονισμού.

6. Ο Δήμος Αντιπάρου δεν φέρει καμία ευθύνη για τυχόν βλάβες από διακοπή, σύμφωνα με τον παρόντα Κανονισμό, της υδροδότησης ή αποχέτευσης ακινήτου, δεν απαιτείται δε προηγούμενη ειδοποίηση.

## ΑΡΘΡΟ 15: ΕΛΕΓΧΟΣ ΕΓΚΑΤΑΣΤΑΣΕΩΝ

1. Ο έλεγχος των εξωτερικών ιδιωτικών διακλαδώσεων, από το φρεάτιο ελέγχου μέχρι τον υπόνομο της οδού ασκείται από το Δήμο Αντιπάρου με αυτοψία ακόμη και εντός των κάθε είδους ιδιοκτησιών, εκτελούμενων εν ανάγκη των απαιτούμενων εκσκαφών κατεδαφίσεων δειγματοληψιών κ.λ.π. να επιτρέψει την είσοδο των συνεργείων του Δήμου Αντιπάρου στο ακίνητο συνεπάγεται την επιβολή προστίμου καθοριζόμενου από το Δημοτικό Συμβούλιο.

2. Για κάθε σύνδεση είναι υποχρεωτική η κατασκευή φρεατίων ελέγχου (επιθεωρήσεως) απ' όπου διέρχονται οι αγωγοί των εσωτερικών εγκαταστάσεων, καθώς και η κατασκευή αεραγωγού φ 2'', από το φρεάτιο επισκέψεως μέχρι 2,50 μ πάνω από το δώμα.

3. Απαγορεύεται κάθε επέμβαση τρίτου εκτός του Δήμου Αντιπάρου στο δίκτυο υπονόμων και την εξωτερική ιδιωτική εγκατάσταση. Ζημιές που προκαλούνται στο δίκτυο και την εξωτερική ιδιωτική εγκατάσταση, επανορθώνονται μόνο από το Δήμο Αντιπάρου σε βάρος αυτού που τις προξένησε.

## ΑΡΘΡΟ 16: ΕΝΑΡΞΗ ΙΣΧΥΟΣ ΤΟΥ ΚΑΝΟΝΙΣΜΟΥ

Ο παρών Κανονισμός Λειτουργίας Δικτύων Αποχέτευσης του Δήμου Αντιπάρου, ισχύει από την ημερομηνία έγκρισής του από το Δημοτικό Συμβούλιο.

# Π Α Ρ Α Ρ Τ Η Μ Α

# ΕΙΔΙΚΟΣ ΚΑΝΟΝΙΣΜΟΣ ΛΕΙΤΟΥΡΓΙΑΣ ΔΙΚΤΥΟΥ ΑΠΟΧΕΤΕΥΣΗΣ ΓΙΑ ΠΑΡΑΓΩΓΙΚΕΣ ΜΟΝΑΔΕΣ ΕΠΙΧΕΙΡΗΣΕΩΝ

## ΑΡΘΡΟ 1 : ΑΝΤΙΚΕΙΜΕΝΟ ΤΟΥ ΠΑΡΟΝΤΟΣ ΕΙΔΙΚΟΥ ΚΑΝΟΝΙΣΜΟΥ

Ο Ειδικός αυτός Κανονισμός περιλαμβάνει τους πρόσθετους (δηλαδή πέραν του Κανονισμού) όρους και προϋποθέσεις για την παροχέτευση στα δίκτυα αποχέτευσης ή διευθετημένα υδατορέματα ή ανοικτούς γενικά αγωγούς των αποβλήτων από:

* βιομηχανίες,
* βιοτεχνίες,
* νοσοκομεία,
* εργαστήρια (πάσης φύσεως: τροφίμων, αυτοκινήτων, ιατρείων κλπ),
* συνεργεία,
* πλυντήρια (κάθε κατηγορίας),
* εστιατόρια-ταβέρνες
* μονάδες εκταφής πάσης φύσεως έμβιων όντων
* στάβλους,
* σφαγεία,
* πρατήρια υγρών καυσίμων,
* εγκαταστάσεις εμπορίας-διακίνησης χημικών

και όποιες άλλες χρήσεις πλην οικιακών, γραφείων και εμπορικών καταστημάτων.

Διευκρινίζεται ότι η άσκηση παραγωγικών δραστηριοτήτων σε οικιακούς χώρους (νομίμως ή παρανόμως) υπόκειται στις ίδιες υποχρεώσεις, ευθύνες και ποινές που ορίζονται στον παρόντα ειδικό κανονισμό.

Για την υπαγωγή ενός ακινήτου στον παρόντα Ειδικό Κανονισμό αρκεί οι παραπάνω χρήσεις να πραγματοποιούνται και σε τμήμα μόνο του ακινήτου ή να ασκούνται περιοδικά μόνον.

## ΑΡΘΡΟ 2 : ΒΑΣΙΚΟΙ ΟΡΙΣΜΟΙ

2.1. “**Επεξεργασία λυμάτων ή βιομηχανικών αποβλήτων**” καλείται οποιαδήποτε τεχνική επεξεργασία τροποποίησης των χαρακτηριστικών τους, με σκοπό την εξάλειψη ή τη μείωση δυσμενών επιπτώσεων από την διάθεσή τους.

2.2. “**Βιολογικώς απαιτούμενο Οξυγόνο**” ή Β.Α.Ο καλείται η ποσότητα του καταναλισκόμενου οξυγόνου σε χρόνο 5 ημερών και σε θερμοκρασία 20οC (εκπεφρασμένου σε mg/l) κατά την οξείδωση της οργανικής ύλης δια της δράσεως μικροοργανισμών

2.3. “**Χημικώς απαιτούμενο οξυγόνο**” ή Χ.Α.Ο ή COD καλείται η ποσότητα του καταναλισκόμενου οξυγόνου κατά την χημική (άνευ μεσολαβήσεως μικροοργανισμών) οξείδωση των εντός των αποβλήτων περιεχομένων αναγωγικών ουσιών.

2.4. “**Στερεά εν αιωρήσει**” καλούνται οι στερεές ουσίες που βρίσκονται επί του ύδατος των αποβλήτων και αφαιρούνται δια της διαλύσεως αυτού.

2.5. “**Χρώμα υγρού**” καλείται η εμφάνιση του υγρού μετά την αφαίρεση των εν αιωρήσει στερεών.

2.6. “**mg/l**” είναι τα χιλιοστόγραμμα ανά λίτρο και ισούνται με μέρη ανά εκατομμύριο.

2.7. “**pH**” διαλύματος καλείται ο αρνητικός δεκαδικός λογάριθμος της συγκέντρωσης των ιόντων υδρογόνου και δείχνει το μέγεθος της οξύτητας ή αλκαλικότητας εκπεφρασμένης δια της κλίμακας ph από 0 έως 14. Μέσο της κλίμακας είναι τα 7,0 και αντιπροσωπεύει το ουδέτερο διάλυμα ενώ τιμές άνω του 7,0 δηλώνουν το μέγεθος αλκαλικότητας και τιμές κάτω του 7,0 το μέγεθος της οξύτητας.

2.8. “**Φαινολικές ενώσεις**” στο σύνολό τους καλούμενες “φαινόλες” , καλούνται τα υδροξυλισμένα παράγωγα του βενζολίου τα οποία προσδιορίζονται με τις Πρότυπες Μεθόδους.

2.9. “**Πρότυπος Μέθοδος**” καλείται η περιγραφόμενη διαδικασία στην εκάστοτε τελευταία έκδοση “των Προτύπων Μεθόδων εξετάσεως Ύδατος και Λυμάτων”, του Οργανισμού Δημοσίας Υγείας των Η.Π.Α

## ΑΡΘΡΟ 3 : ΧΟΡΗΓΗΣΗ ΑΔΕΙΑΣ ΑΠΟΧΕΤΕΥΣΕΩΣ

3.1 Όλες οι Επιχειρήσεις (υφιστάμενες και νέες) που είναι εγκαταστημένες μέσα στα όρια του Δήμου Αντιπάρου υποχρεούνται να διαθέτουν τα υγρά απόβλητα τους στο δίκτυο του.

* Όπου το δίκτυο είναι παντορροϊκό θα διατίθενται στον υπάρχοντα κοινό αγωγό
* Όπου είναι χωριστικό στο δίκτυο των ακαθάρτων της περιοχής.
* Η εντός του δικτύου υπονόμων περιοχή αρμοδιότητας του Δήμου Αντιπάρου παροχέτευση των μη οικιακών (βιομηχανικών) αποβλήτων επιτρέπεται μόνο κατόπιν σχετικής άδειας χορηγούμενης υπό του Δήμου Αντιπάρου.

3.2 Για την έκδοση της άδειας διαθέσεως των βιομηχανικών αποβλήτων απαιτείται πέραν των προβλεπομένων στον ΚΑΝΟΝΙΣΜΟ ΛΕΙΤΟΥΡΓΙΑΣ ΔΙΚΤΥΟΥ ΑΠΟΧΕΤΕΥΣΗΣ ΑΚΑΘΑΡΤΩΝ ΚΑΙ ΟΜΒΡΙΩΝ ΥΔΑΤΩΝ ΠΕΡΙΟΧΗΣ ΑΡΜΟΔΙΟΤΗΤΑΣ ΤΟΥ ΔΗΜΟΥ ΑΝΤΙΠΑΡΟΥ η υποβολή προς τον Δήμο Αντιπάρου σχετικής μελέτης στην οποία θα φαίνεται η παροχή των αποβλήτων (με τις χρονικές της διακυμάνσεις και τις αιχμές της), η παραγωγική διαδικασία και η σύνθεση των αποβλήτων και τα εν γένει χαρακτηριστικά τους (θερμοκρασία, διακυμάνσεις του pH, τοξικότητα, βαρέα μέταλλα, βιοδιασπασιμοτητα κλπ) και εφόσον προβλέπεται τον τρόπο επεξεργασίας των εν λόγω αποβλήτων. Για τις περιπτώσεις που υπάρχουν Ευρωκώδικες, Ευρωπαϊκές Προδιαγραφές, Οδηγίες κλπ. που προβλέπουν όρια, τρόπο επεξεργασίας πριν την διάθεση των απόβλητων κλπ. πρέπει υποχρεωτικά να τηρούνται κατ’ ελάχιστον.

Τα παραπάνω εκτός της υπογραφής των αρμοδίων για τη σύνταξη επιστημόνων, φέρουν και την υπογραφή του ιδιοκτήτη ο οποίος είναι και υπεύθυνος για την καλή λειτουργία των εγκαταστάσεων.

Κατ’ ελάχιστον τα πρατήρια υγρών καύσιμων και τα πλυντήρια- λιπαντήρα αυτοκινήτων θα διαθέτουν σύστημα ελαιοσυλλέκτη- βορβοροσυλλέκτη και όλα τα εστιατόρια-ταβέρνες και εργαστήρια τροφίμων – ζαχαροπλαστικής θα διαθέτουν κεντρικό λιποσυλλέκτη. Αν δεν είναι δυνατή η εγκατάσταση κεντρικού λιποσυλλέκτη (παλαιές κατασκευές) θα τοποθετούνται λιποσυλλέκτες στις επί μέρους εγκαταστάσεις πλύσης. Οι λιποσυλλέκτες θα είναι επαγγελματικού τύπου και όχι απλός οικιακός σύφωνας.

Τα παραπάνω, εκτός της υπογραφής των αρμοδίων για τη σύνταξη επιστημόνων, φέρουν και την υπογραφή του ιδιοκτήτη, ο οποίος είναι και υπεύθυνος για την καλή λειτουργία των εγκαταστάσεων.

Η μελέτη θα περιλαμβάνει χημικές αναλύσεις αντιπροσωπευτικές της σε 24ωρης βάσης εκροής των αποβλήτων, χημικοτεχνική έκθεση επί της προτεινόμενης επεξεργασίας των αποβλήτων ως και σχέδια, κλίμακας 1:50 τουλάχιστον κατόψεων και τομών της εγκατάστασης επεξεργασίας. Επίσης θα υποβάλλεται σχετικό τοπογραφικό διάγραμμα υπό κλίμακα 1:200 και κάθε άλλο στοιχείο που να διευκολύνει τον έλεγχο της μελέτης. Ο Δήμος Αντιπάρου διατηρεί το δικαίωμα να ζητήσει την υποβολή και άλλων κατά την κρίση του χρησίμων στοιχείων και πληροφοριών και να επιβάλλει την εκτέλεση προσθέτων έργων ή την τροποποίηση, βελτίωση και συμπλήρωση των προβλεπομένων καθώς και προστατευτικών μέτρων για το δίκτυο, τον αποδέκτη και το περιβάλλον.

3.3 Οι επιχειρήσεις οφείλουν όπως εντός ενός (1) μηνός από της προσκλήσεώς των, υποβάλουν προς έλεγχο τα προβλεπόμενα με τον παρόντα κανονισμό, στοιχεία.

3.4 Προκειμένου να συναφθεί η σχετική σύμβαση και να χορηγηθεί η άδεια διάθεσης αποβλήτων της Επιχείρησης στο δίκτυο του Δήμου Αντιπάρου, η σύνθεση των αποβλήτων πρέπει να ευρίσκεται μέσα στα όρια που ορίζονται στον ΠΙΝΑΚΑ Ι.

3.5 Η τήρηση των παραπάνω ορίων και προϋποθέσεων για Επιχειρήσεις που λειτουργούν θα βεβαιώνεται από ιδιωτικό χημικό εργαστήριο (με έγκριτη άδεια λειτουργίας) ή άλλο επίσημο κρατικό η πανεπιστημιακό εργαστήριο. Για Επιχειρήσεις που δεν έχουν ακόμα λειτουργήσει οι προβλεπόμενες συγκεντρώσεις των παραπάνω στοιχείων και ενώσεων στα απόβλητα θα βεβαιώνονται από τον υπεύθυνο σχεδιασμού χημικό ή χημικό μηχανικό. Σε κάθε περίπτωση ο Γενικός Διευθυντής ή ιδιοκτήτης της επιχείρησης πρέπει να υπογράφουν για την εγκυρότητα των παραπάνω στοιχείων.

3.6 Τα καθαρά νερά (νερά συμπύκνωσης, ψύξης μηχανημάτων κλπ) επιτρέπεται να αποχετεύονται στο δίκτυο ομβρίων μετά από προηγούμενη άδεια του Δήμου Αντιπάρου.

3.7 Μετά την προκαταρκτική έγκριση της μελέτης διάθεσης των βιομηχανικών αποβλήτων οι ενδιαφερόμενοι οφείλουν να εφαρμόσουν τα προβλεπόμενα στη μελέτη εντός προθεσμίας τριών (3) μηνών ή άλλης καθορισθείσας από το Δήμο Αντιπάρου ανάλογα με το μέγεθος της εγκατάστασης επεξεργασίας των βιομηχανικών αποβλήτων.

3.8 Μετά την λήξη της ταχθείσης προθεσμίας ο Δήμος Αντιπάρου θα προβαίνει στην διαδικασία ελέγχου της αποτελεσματικής λειτουργίας των εγκαταστάσεων επεξεργασίας των αποβλήτων με διενεργούμενες αυτοψίες και δειγματοληψίες από αρμόδιο συνεργείο. Ο Δήμος Αντιπάρου μπορεί να ζητήσει την τοποθέτηση αυτόματου δειγματολήπτη με έξοδα της αποχετευόμενης επιχείρησης.

3.9 Η δαπάνη εκτέλεσης των ελέγχων θα βαρύνει τον ελεγχόμενο.

3.10 Κατά την χορήγηση της άδειας αποχέτευσης θα ορίζεται και το ποσό με το οποίο θα επιβαρύνεται ετησίως κάθε βιομηχανία ή άλλη ρυπαίνουσα επιχείρηση, δια τον βιολογικό καθαρισμό των αποβλήτων των. Η επιβάρυνση θα καθορίζεται από το Δημοτικό Συμβούλιο ανάλογα με το αποχετευόμενο φορτίο ρυπάνσεως εκπεφραζόμενο σε kg στερεών εν αιωρήσει BOD5 και COD ανά 24ωρον και κατ' έτος.

3.11 Η κατά τα ανωτέρω χορηγούμενη άδεια αποχετεύσεως είναι ορισμένου χρόνου, ο οποίος καθορίζεται από το Δημοτικό Συμβούλιο.

3.12 Πριν της λήξης ισχύος η διεύθυνση της βιομηχανίας οφείλει να υποβάλει στο Δήμο Αντιπάρου τα απαιτούμενα αποδεικτικά στοιχεία της αποτελεσματικής λειτουργίας των εγκαταστάσεων επεξεργασίας των αποβλήτων της και της πλήρους συμμόρφωσής της προς τους όρους της παρούσης προκειμένου να λάβει την ανανέωση της άδειας αποχέτευσης. Σε αντίθετη περίπτωση αλλά και σε κάθε άλλη περίπτωση κατά την οποία διαπιστώνεται ή μη αποτελεσματική λειτουργία των εγκαταστάσεων επεξεργασίας των αποβλήτων, ο Δήμος Αντιπάρου δύναται να ανακαλεί την χορηγηθείσα άδεια.

3.13 Αν κριθεί απαραίτητο, ο Δήμος Αντιπάρου μπορεί να ζητήσει τον πλήρη ή μερικό αποχρωματισμό των αποβλήτων με ευθύνη, φροντίδα και δαπάνη του ιδιοκτήτη.

3.14 Απαγορεύεται η απευθείας διοχέτευση στο δίκτυο αποχέτευσης των ακαθάρτων υγρών των στάβλων. Για την παροχέτευση τους απαιτείται προηγουμένως η απαλλαγή τους από τις αδιάλυτες ουσίες κλπ με την χρήση βόθρων καθίζησης η άλλης εγκατάστασης η οποία εγκρίνεται από τον Δήμο Αντιπάρου. Σε κάθε αντίθετη περίπτωση δύναται να επιβληθούν κατά περίπτωση και αναλόγως οι προβλεπόμενες από τον Κανονισμό κυρώσεις.

## ΑΡΘΡΟ 4 : ΥΠΟΧΡΕΩΣΕΙΣ ΕΠΙΧΕΙΡΗΣΕΩΝ

4.1 Κάθε Επιχείρηση οφείλει να τηρεί επίσημο βιβλίο ελέγχου της ποιότητας των αποχετευμένων βιομηχανικών αποβλήτων της το οποίο πρέπει να ενημερώνεται καθημερινώς και να υπογράφεται από αρμόδιο Χημικό Μηχανικό.

4.2 Κάθε Επιχείρηση υποχρεούται να ειδοποιεί το Δήμο Αντιπάρου για οποιαδήποτε μεταβολή στην παραγωγική της διαδικασία από την οποία ενδέχεται να επέλθει μεταβολή στην ποσότητα ή την ποιότητα των αποβλήτων.

* Η ειδοποίηση πρέπει να συνοδεύεται από μελέτη στην οποία να φαίνονται τα πρόσθετα μέτρα τα οποία ενδεχομένως απαιτούνται για την τήρηση των ορίων εκπομπής.
* Η μελέτη αυτή πρέπει να έχει την έγκριση του Δήμου Αντιπάρου που απαντά εγγράφως καθορίζοντας ταυτόχρονα την εκτέλεση των σχετικών έργων.

4.3 Κάθε Επιχείρηση υποχρεούται, όταν επιβάλλεται από την φύση ή την ποσότητα των αποβλήτων της, να εγκαταστήσει διατάξεις εξομάλυνσης της ροής ώστε αυτή να κατανέμεται σε μεγαλύτερο χρονικό διάστημα ή να γίνεται σε καθορισμένες ώρες της ημέρας.

## ΑΡΘΡΟ 5 : ΥΠΕΡΒΑΣΗ ΟΡΙΩΝ

5.1 Η Επιχείρηση είναι υπεύθυνη να τηρεί τα όρια και να πληρεί τις υποχρεώσεις που ορίζονται από τους παραπάνω όρους σύνδεσης στο δίκτυο αποχέτευσης του Δήμου Αντιπάρου.

5.2 Τυχόν υπέρβαση θα επιφέρει την επιβολή προστίμου ή και προσωρινή διακοπή της σύνδεσης, ενώ ο εντοπισμός τριών συνεχόμενων υπερβάσεων θα επιφέρει την αναστολή του συμβολαίου σύνδεσης.

5.3 Σε περίπτωση που για οποιοδήποτε λόγο εισέλθουν στο νερό επικίνδυνες ή βλαβερές ουσίες σε συγκεντρώσεις και ποσότητες πέραν των προβλεπομένων η επιχείρηση οφείλει να ειδοποιήσει άμεσα το Δήμο Αντιπάρου και να πάρει τα κατάλληλα μέτρα για την απομάκρυνσή τους.

## ΑΡΘΡΟ 6 : ΦΡΕΑΤΙΑ ΕΛΕΓΧΟΥ

6.1 Σε κάθε εγκατάσταση πρέπει να κατασκευάζονται με δαπάνες του ιδιοκτήτη, ειδικά φρεάτια δειγματοληψίας για την μέτρηση της παροχής και τον έλεγχο των αποβλήτων. Αυτά πρέπει να είναι αρίστης κατασκευής και να τυγχάνουν κατάλληλης συντήρησης, να βρίσκονται δε σε προσιτούς χώρους για καθαρισμό και επιθεώρηση.

6.2 Η κατασκευή και συντήρηση αυτών βαρύνει τον ιδιοκτήτη του οποίου οι αποχετευόμενοι χώροι γειτνιάζουν προς τον αποχετευτικό αγωγό. Τα προερχόμενα από τους ανωτέρω χώρους λύματα διέρχονται εξ ολοκλήρου από τα φρεάτια επισκέψεως.

6.3 Κάθε Επιχείρηση υποχρεούται να παρέχει ελεύθερη προσπέλαση προς αυτό το σημείο, οποιαδήποτε στιγμή, στο εντεταλμένο προσωπικό του Δήμου Αντιπάρου για την λήψη δειγμάτων και την μέτρηση της παροχής.